Voertuie vir Zuma-vroue met polisiegeld gekoopArgieffoto van ‘n Range Rover 2013 ter illustrasie (die voertuig in die foto is ‘n sportmodel) Die minister van polisie het vandag bevestig dat voertuie oor drie boekjare uit die begroting van die Suid-Afrikaanse Polisiediens vir pres. Jacob Zuma se vroue aangekoop is. Minister Nkosinathi Nhleko het vandag, in antwoord op ŉ vraag van die DA, aan die parlement bevestig meer as R8,6 miljoen is oor drie boekjare, tussen 2012 en 2016, spandeer aan voertuie vir Zuma se vroue. Volgens Nhleko is vier Range Rover-voertuie, twee Land Rover Discovery-voertuie, twee Audi Q7’s en drie Audi Q6’e aangekoop. Hy het gesê die voertuie is aangekoop om “omvattende beskerming” te bied vir BBP-gades. Zakhele Mbhele, DA-LP, het gesê die voertuie wat die afgelope vyf finansiële jare aangekoop is, kon aangewend word vir 116 universiteitstudente vir ŉ jaar, of 38 studente vir ŉ drie jaar-graad. Die geld kon ook 61 bykomende polisiebeamptes vir ŉ jaar lank gefinansier het, of 1 315 werknemers vir die departement van openbare werke. “Die president het egter besluit om die yslike bedrag geld te spandeer aan luukse voertuie vir sy vroue,” het Mbhele gesê.